Ilustracija: Hina

SPLITSKA policija prijavila je 26-godišnjaka sa zadarskog područja zbog više kaznenih djela računalne prevare i nedozvoljene upotrebe osobnih podataka.

Navode kako je oštetio dvije osobe lažiranjem Facebook profila njihovih prijatelja. Tražio je od njih da fotografiraju svoje kreditne kartice, a onda je dobivene podatke iskoristio za uplate u kladionici. Tako je jednu osobu oštetio za 1.100 kuna, a drugu za dvije tisuće kuna, ističu u policiji.

Tekst se nastavlja ispod oglasa

S računa jednog od oštećenika pokušao je uplatiti i veći iznos, no kartica je već bila blokirana.

Osumnjičenog su predali pritvorskom nadzorniku, očekuje ga ispitivanje u Državnom odvjetništvu. Sumnja se da ove dvije žrtve nisu jedine, već da je prevareno još osoba.